               EUROPOS KOMISIJA
            Briuselis, 2021 10 15
            COM(2021) 635 final
            2021/0329(NLE)

            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo 31 protokolo (dėl bendradarbiavimo konkrečiose srityse, nesusijusiose su keturiomis laisvėmis) ir 37 protokolo (kuriame pateikiamas 101 straipsnyje nurodytas sąrašas) dalinio pakeitimo (Sąjungos kosmoso programa)
            (Tekstas svarbus EEE)

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas susijęs su sprendimu, kuriuo nustatoma pozicija, kurios Sąjungos vardu turi būti laikomasi EEE jungtiniame komitete, dėl numatomo priimti Jungtinio komiteto sprendimo iš dalies pakeisti EEE susitarimo 31 protokolą (dėl bendradarbiavimo konkrečiose srityse, nesusijusiose su keturiomis laisvėmis) ir 37 protokolą (kuriame pateikiamas 101 straipsnyje nurodytas sąrašas)

               2.Pasiūlymo aplinkybės

               2.1.EEE susitarimas

               Europos ekonominės erdvės susitarimu (toliau – EEE susitarimas) EEE piliečiams ir ekonominės veiklos vykdytojams užtikrinamos vienodos teisės ir pareigos vidaus rinkoje. Juo numatyta keturias laisves apimančius ES teisės aktus taikyti visose 30 EEE valstybių, t. y. ES valstybėse narėse, Norvegijoje, Islandijoje ir Lichtenšteine. Be to, EEE susitarimas apima bendradarbiavimą kitose svarbiose srityse, pavyzdžiui, mokslinių tyrimų ir plėtros, švietimo, socialinės politikos, aplinkos, vartotojų apsaugos, turizmo ir kultūros srityse, kurios bendrai vadinamos gretutine ir horizontaliąja politika. Susitarimas įsigaliojo 1994 m. sausio 1 d. Europos Sąjunga ir jos valstybės narės yra Susitarimo šalis.

               2.2.EEE jungtinis komitetas

               EEE jungtinis komitetas yra atsakingas už EEE susitarimo valdymą. Tai forumas, kuriame keičiamasi nuomonėmis, susijusiomis su EEE susitarimo veikimu. Jo sprendimai priimami bendru sutarimu. Pagal Lisabonos sutartį atsakomybė už EEE klausimų koordinavimą ES tenka Europos išorės veiksmų tarnybai.

               2.3.Numatomas EEE jungtinio komiteto aktas

               EEE jungtinis komitetas turėtų priimti EEE jungtinio komiteto sprendimą (toliau – numatomas aktas) dėl EEE susitarimo 31 protokolo dėl bendradarbiavimo konkrečiose srityse, nesusijusiose su keturiomis laisvėmis, dalinio pakeitimo.

               Numatomo akto tikslas – išplėsti EEE susitarimo Susitariančiųjų Šalių bendradarbiavimą įtraukiant EEE narėmis esančias ELPA valstybes į Sąjungos kosmoso programą. Todėl Reglamentas (ES) 2021/696
                  1
                turi būti įtrauktas į EEE susitarimą.

                  Kadangi Lichtenšteinas nepareiškė noro dalyvauti Sąjungos kosmoso programoje, EEE jungtinio komiteto sprendimo projektas susijęs tik su Norvegija ir Islandija.

               Vadovaujantis ES biudžeto politika, dalyvauti ES veikloje leidžiama tik tada, kai sumokamas atitinkamas finansinis įnašas. Tačiau mokėjimą galima atlikti tik priėmus šį Tarybos sprendimo projektą ir po to, kai EEE narėmis esančioms ELPA valstybėms pateikiamas Europos Komisijos parengtas ES lėšų reikalavimas.

               Todėl, siekiant užpildyti spragą nuo 2021 m. sausio 1 d. iki dienos, kai bus gautas atitinkamas mokėjimas, Jungtinio komiteto sprendimo projektas taip pat turi būti taikomas atgaline data nuo 2021 m. sausio 1 d. Taikymas atgaline data nedaro poveikio suinteresuotųjų asmenų teisėms bei pareigoms ir nepažeidžia teisėtų lūkesčių principo.

               Pagal EEE susitarimo 103 ir 104 straipsnius numatomas aktas taps privalomas Susitarimo šalims.

               3.Pozicija, kurios turi būti laikomasi Sąjungos vardu

               Komisija teikia EEE jungtinio komiteto sprendimo projektą, kad Taryba jį priimtų kaip Sąjungos poziciją. Komisija jį pateiks EEE jungtiniame komitete artimiausiu metu.

               Dėl pridedamo EEE jungtinio komiteto sprendimo projekto turinio ir pobūdžio adaptacijos negali būti laikomos vien tik techninėmis adaptacijomis, kaip apibrėžta Tarybos reglamente Nr. 2894/94
                  2
               . Todėl Taryba nustato Sąjungos poziciją.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  3
               .

               4.1.2.Taikymas aptariamuoju atveju

               EEE jungtinis komitetas yra EEE susitarimu įsteigtas organas. Aktas, kurį turi priimti EEE jungtinis komitetas, yra teisinę galią turintis aktas. Vadovaujantis EEE susitarimo 103 ir 104 straipsniais, numatomas aktas bus privalomas pagal tarptautinę teisę.

               Numatomu aktu Susitarimo institucinė struktūra nepapildoma ir nekeičiama. Todėl siūlomo sprendimo procedūrinis teisinis pagrindas yra SESV 218 straipsnio 9 dalis kartu su Tarybos reglamento Nr. 2894/94 dėl Europos ekonominės erdvės susitarimo įgyvendinimo tvarkos 1 straipsnio 3 dalimi.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Siūlomo sprendimo materialinis teisinis pagrindas atitinka į EEE susitarimą įtraukiamo teisės akto materialinį teisinį pagrindą. Sąjungos kosmoso programa grindžiama SESV 189 straipsnio 2 dalimi. Todėl siūlomo sprendimo materialinis teisinis pagrindas taip pat turėtų būti SESV 189 straipsnio 2 dalis.

               4.3.Išvada

               Siūlomo sprendimo teisinis pagrindas turėtų būti SESV 189 straipsnio 2 dalis kartu su 218 straipsnio 9 dalimi ir Tarybos reglamento Nr. 2894/94 dėl Europos ekonominės erdvės susitarimo įgyvendinimo tvarkos 1 straipsnio 3 dalimi.

               5.Poveikis biudžetui

                  Norvegija ir Islandija finansiškai prisideda prie Sąjungos biudžeto. Tiksli suma bus nustatyta vadovaujantis EEE susitarimo nuostatomis, kai bus priimtas šis Tarybos sprendimo projektas.

               6.Numatomo akto skelbimas

               EEE jungtinio komiteto sprendimu bus iš dalies pakeistas 31 protokolas dėl bendradarbiavimo konkrečiose srityse, nesusijusiose su keturiomis laisvėmis, todėl tikslinga priimtą aktą paskelbti Europos Sąjungos oficialiajame leidinyje.

               2021/0329 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo 31 protokolo (dėl bendradarbiavimo konkrečiose srityse, nesusijusiose su keturiomis laisvėmis) ir 37 protokolo (kuriame pateikiamas 101 straipsnyje nurodytas sąrašas) dalinio pakeitimo

                  (Sąjungos kosmoso programa)

               (Tekstas svarbus EEE)

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 189 straipsnio 2 dalį kartu su 218 straipsnio 9 dalimi,

               atsižvelgdama į 1994 m. lapkričio 28 d. Tarybos reglamentą (EB) 2894/94 dėl Europos ekonominės erdvės susitarimo įgyvendinimo tvarkos
                  4
               , ypač į jo 1 straipsnio 3 dalį,

               atsižvelgdama į Europos Komisijos pasiūlymą,

               kadangi:

               (1)Europos ekonominės erdvės susitarimas
                  5
                (toliau – EEE susitarimas) įsigaliojo 1994 m. sausio 1 d.;

               (2)pagal EEE susitarimo 98 straipsnį EEE jungtinis komitetas gali nuspręsti iš dalies pakeisti, be kita ko, EEE susitarimo 31 protokolą ir 37 protokolą, kuriuose atitinkamai yra nuostatų dėl bendradarbiavimo konkrečiose srityse, nesusijusiose su keturiomis laisvėmis ir 101 straipsnyje nurodytas sąrašas;

               (3)į EEE susitarimą turi būti įtrauktas Europos Parlamento ir Tarybos reglamentas (ES) 2021/696
                  6
               . Šis pakeitimas taikomas tik Norvegijai ir Islandijai;

               (4)todėl EEE susitarimo 31 protokolas (dėl bendradarbiavimo konkrečiose srityse, nesusijusiose su keturiomis laisvėmis) ir 37 protokolas (kuriame pateikiamas 101 straipsnyje nurodytas sąrašas) turėtų būti atitinkamai iš dalies pakeisti;

               (5)todėl Sąjungos pozicija EEE jungtiniame komitete turėtų būti grindžiama šio sprendimo priede išdėstytu EEE jungtinio komiteto sprendimo projektu,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi EEE jungtiniame komitete, dėl siūlomo EEE susitarimo 31 protokolo (dėl bendradarbiavimo konkrečiose srityse, nesusijusiose su keturiomis laisvėmis) ir 37 protokolo (kuriame pateikiamas 101 straipsnyje nurodytas sąrašas) dalinio pakeitimo grindžiama prie šio sprendimo pridėtu EEE jungtinio komiteto sprendimo projektu.

               2 straipsnis

               Šis sprendimas įsigalioja jo priėmimo dieną.

               Priimta Briuselyje

                     Tarybos vardu

                     Pirmininkas

                     (1)

                        2021 m. balandžio 28 d. Europos Parlamento ir Tarybos reglamentas (ES) 2021/696, kuriuo sudaroma Sąjungos kosmoso programa, įsteigiama Europos Sąjungos kosmoso programos agentūra ir panaikinami reglamentai (ES) Nr. 912/2010, (ES) Nr. 1285/2013 bei (ES) Nr. 377/2014 ir Sprendimas Nr. 541/2014/ES (OL L 170, 2021 5 12, p. 69).

                     (2)

                        1994 m. lapkričio 28 d. Tarybos reglamentas (EB) Nr. 2894/94 dėl Europos ekonominės erdvės susitarimo įgyvendinimo tvarkos (OL L 305, 1994 11 30, p. 6–8).

                     (3)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 61–64 punktai.

                     (4)

                        OL L 305, 1994 11 30, p. 6.

                     (5)

                        OL L 1, 1994 1 3, p. 3.

                     (6)

                        2021 m. balandžio 28 d. Europos Parlamento ir Tarybos reglamentas (ES) 2021/696, kuriuo sudaroma Sąjungos kosmoso programa, įsteigiama Europos Sąjungos kosmoso programos agentūra ir panaikinami reglamentai (ES) Nr. 912/2010, (ES) Nr. 1285/2013 bei (ES) Nr. 377/2014 ir Sprendimas Nr. 541/2014/ES (OL L 170, 2021 5 12, p. 69).

    ---documentbreak---

               EUROPOS KOMISIJA
            Briuselis, 2021 10 15
            COM(2021) 635 final

            PRIEDAS
            prie
            pasiūlymo dėl TARBOS SPRENDIMO
            dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo 31 protokolo (dėl bendradarbiavimo konkrečiose srityse, nesusijusiose su keturiomis laisvėmis) ir 37 protokolo (kuriame pateikiamas 101 straipsnyje nurodytas sąrašas) dalinio pakeitimo(Sąjungos kosmoso programa)

               PRIEDAS

               EEE JUNGTINIO KOMITETO SPRENDIMAS

               Nr. [...]

               […]

               kuriuo iš dalies keičiamas EEE susitarimo 31 protokolas (dėl bendradarbiavimo konkrečiose srityse, nesusijusiose su keturiomis laisvėmis) ir 37 protokolas (kuriame pateikiamas 101 straipsnyje nurodytas sąrašas)

               EEE JUNGTINIS KOMITETAS,

               atsižvelgdamas į Europos ekonominės erdvės susitarimą (toliau – EEE susitarimas), ypač į jo 86 ir 98 straipsnius,

               kadangi:

               (1)tikslinga išplėsti EEE susitarimo Susitariančiųjų Šalių bendradarbiavimą įtraukiant 2021 m. balandžio 28 d. Europos Parlamento ir Tarybos reglamentą (ES) 2021/696, kuriuo sudaroma Sąjungos kosmoso programa, įsteigiama Europos Sąjungos kosmoso programos agentūra ir panaikinami reglamentai (ES) Nr. 912/2010, (ES) Nr. 1285/2013 bei (ES) Nr. 377/2014 ir Sprendimas Nr. 541/2014/ES
                  1
               ;

               (2)tikslinga, kad ELPA valstybės pradėtų dalyvauti su Reglamentu (ES) 2021/696 susijusioje veikloje nuo 2021 m. sausio 1 d., nepriklausomai nuo to, kada šis sprendimas priimamas, arba jei apie tai, kad laikomasi šiam sprendimui taikomų konstitucinių reikalavimų (jeigu tokių yra), pranešama po 2021 m. liepos 10 d.;

               (3)ELPA valstybėse įsisteigę subjektai turėtų turėti teisę dalyvauti veikloje, kuri pradedama iki šio sprendimo įsigaliojimo. Su veikla, kuri pradedama vykdyti po 2021 m. sausio 1 d., susijusios sąnaudos gali būti laikomos tinkamomis finansuoti pagal tas pačias sąlygas, kokios taikomos ES valstybėse narėse įsteigtų subjektų patiriamoms sąnaudoms, jeigu šis sprendimas įsigalioja iki atitinkamos veiklos pabaigos;

               (4)ELPA valstybių ir jų institucijų, įmonių, organizacijų ir piliečių dalyvavimo Europos Sąjungos programose sąlygos nustatytos EEE susitarime, visų pirma jo 81 straipsnyje;

               (5)Susitariančiosios Šalys pripažįsta, kad vyksta oficialus bendradarbiavimas pagal įvairias ES kosmoso programas. Jos nori remtis šia tvirta partneryste ir išplėsti bendradarbiavimą, kad jis apimtų visus svarbius naujos kosmoso programos komponentus;

               (6)dėl Norvegijos dalyvavimo reikėtų atsižvelgti ir į Europos Sąjungos bei jos valstybių narių ir Norvegijos bendradarbiavimo palydovinės navigacijos srityje susitarimą
                  2
               ;

               (7)todėl EEE susitarimo 31 ir 37 protokolai turėtų būti atitinkamai iš dalies pakeisti, kad toks išplėstas bendradarbiavimas galėtų būti vykdomas nuo 2021 m. sausio 1 d.,

               PRIĖMĖ ŠĮ SPRENDIMĄ:

               1 straipsnis

               EEE susitarimo 31 protokolo 1 straipsnyje po 8d dalies įterpiama ši dalis:

               „8e.a)Nuo 2021 m. sausio 1 d. ELPA valstybės dalyvauja veikloje, kuri gali būti vykdoma pagal toliau nurodytą Sąjungos aktą, ir Europos Sąjungos kosmoso programos agentūros (toliau – Agentūra) veikloje, išskyrus GOVSATCOM ir informuotumo apie padėtį kosmose kosmoso stebėjimo ir sekimo (SSA ir SST) veikloje, kaip nustatyta šiuo Sąjungos aktu:

               –32021 R 0696: 2021 m. balandžio 28 d. Europos Parlamento ir Tarybos reglamentas (ES) 2021/696, kuriuo sudaroma Sąjungos kosmoso programa, įsteigiama Europos Sąjungos kosmoso programos agentūra ir panaikinami reglamentai (ES) Nr. 912/2010, (ES) Nr. 1285/2013 bei (ES) Nr. 377/2014 ir Sprendimas Nr. 541/2014/ES (OL L 170, 2021 5 12, p. 69);

               b)ELPA valstybės prisideda prie a punkte nurodytos veiklos finansavimo pagal Susitarimo 82 straipsnio 1 dalies a punktą ir 32 protokolą;

               c)iš b punkte nurodyto finansinio įnašo taip pat padengiamos ELPA valstybių įtraukimo į EGNOS misiją ir EGNOS paslaugų aprėpties išplėtimo dalyvaujančių ELPA valstybių teritorijose išlaidos. Dėl tokio aprėpties išplėtimo atliekama techninių galimybių studija ir dėl jo neturi vėluoti EGNOS sistemos geografinės aprėpties išplėtimas per visas ES valstybių narių teritorijas, kurios geografiniu požiūriu yra Europoje;

               d)su veikla, kuri pradedama vykdyti po 2021 m. sausio 1 d., susijusios sąnaudos gali būti laikomos tinkamomis finansuoti nuo veiklos vykdymo pradžios datos, nustatytos atitinkamame dotacijos susitarime arba sprendime dėl dotacijos, jame nustatytomis sąlygomis, jeigu 2021 m. ... d. EEE jungtinio komiteto sprendimas Nr. XX/2021 [šis sprendimas] įsigalioja iki atitinkamos veiklos pabaigos;

               e)reikalavimus atitinkančios ELPA valstybės visapusiškai dalyvauja Agentūros administracinėje valdyboje be teisės balsuoti;

               f)reikalavimus atitinkančios ELPA valstybės be teisės balsuoti dalyvauja Agentūros saugumo akreditavimo valdyboje dėl atitinkamų programos dalių ir jų dalyvavimas ribojamas pagal programoje nustatytus būtinybės žinoti principus;

               g)Agentūra turi juridinio asmens statusą. Visose Susitariančiųjų Šalių valstybėse ji naudojasi plačiausiu veiksnumu, suteikiamu juridiniams asmenims pagal jų teisę;

               h)ELPA valstybės Agentūrai ir jos darbuotojams suteikia tokias pačias privilegijas ir imunitetus, kokie numatyti Protokole dėl Europos Sąjungos privilegijų ir imunitetų;

               i)nukrypstant nuo Europos Sąjungos kitų tarnautojų įdarbinimo sąlygų 12 straipsnio 2 dalies a punkto ir 82 straipsnio 3 dalies a punkto, ELPA valstybių piliečius, turinčius visas piliečių teises, Agentūros vykdomasis direktorius gali įdarbinti pagal sutartį;

               j)nukrypstant nuo Europos Sąjungos kitų tarnautojų įdarbinimo sąlygų 12 straipsnio 2 dalies e punkto, 82 straipsnio 3 dalies e punkto ir 85 straipsnio 3 dalies, kalbos, nurodytos EEE susitarimo 129 straipsnio 1 dalyje, Agentūros savo darbuotojų atžvilgiu laikomos Sąjungos kalbomis, kaip nurodyta Europos Sąjungos sutarties 55 straipsnio 1 dalyje;

               k)pagal Susitarimo 79 straipsnio 3 dalį šiai daliai taikoma Susitarimo VII dalis (Institucinės nuostatos), išskyrus Susitarimo 3 skyriaus 1 ir 2 skirsnius;

               l)2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais taikant šį reglamentą taikomas visiems Agentūros dokumentams, susijusiems ir su ELPA valstybėmis;

               m)reikalavimus atitinkančios ELPA valstybės be teisės balsuoti visapusiškai dalyvauja Sąjungos komitetuose, kurie padeda Europos Komisijai valdyti, plėtoti ir įgyvendinti a punkte nurodytos veiklos GALILEO, EGNOS ir „Copernicus“ komponentus, taip pat SSA SWE SSA NEO pakomponenčius.

               Dalyvavimas šių komitetų saugumo sudėties veikloje ribojamas pagal programa nustatytus būtinybės žinoti principus;

               n)Lichtenšteinas nedalyvauja šioje programoje ir neprivalo finansiškai prisidėti prie jos įgyvendinimo;

               o)Islandija dalyvauja įgyvendinant ir finansiškai prisideda prie šios programos veiklos: EGNOS, „Copernicus“ ir informuotumo apie padėtį kosmose (SSA) SWE ir NEO pakomponenčių.

               2 straipsnis

               EEE susitarimo 37 protokolas iš dalies keičiamas taip:

               1.36 ir 37 punktų tekstas išbraukiamas.

               2.Įterpiami šie punktai:

               „43.Europos Sąjungos kosmoso programos agentūros saugumo akreditavimo valdyba (Europos Parlamento ir Tarybos reglamentas (ES) 2021/696).

               44.Europos Sąjungos kosmoso programos agentūros administracinė valdyba (Europos Parlamento ir Tarybos reglamentas (ES) 2021/696).“

               3 straipsnis

               Šis sprendimas įsigalioja kitą dieną po paskutinio pranešimo perdavimo pagal EEE susitarimo 103 straipsnio 1 dalį
                  3*.

               Jis taikomas nuo 2021 m. sausio 1 d.

               4 straipsnis

               Šis sprendimas skelbiamas Europos Sąjungos oficialiojo leidinio EEE skyriuje ir EEE priede.

               Priimta Briuselyje […]

                  EEE jungtinio komiteto vardu

                  Pirmininkas

                  […]

                  EEE jungtinio komiteto

                  sekretoriai

                  […]

                     (1)

                        OL L 170, 2021 5 12, p. 69.

                     (2)

                        OL L 283, 2010 10 29, p. 12.

                     (3)
                  *
                        [Konstitucinių reikalavimų nenurodyta.] [Konstituciniai reikalavimai nurodyti.]


               EUROPOS KOMISIJA
            Briuselis, 2021 11 08
            COM(2021) 683 final
            2021/0356(BUD)

            Pasiūlymas
            EUROPOS PARLAMENTO IR TARYBOS SPRENDIMAS
            dėl Europos prisitaikymo prie globalizacijos padarinių fondo atleistiems darbuotojams lėšų mobilizavimo pagal Ispanijos paraišką „EGF/2021/004 ES / Aragón automotive“

               AIŠKINAMASIS MEMORANDUMAS

               PASIŪLYMO APLINKYBĖS

               1.Europos prisitaikymo prie globalizacijos padarinių fondo atleistiems darbuotojams (EGF) finansinės paramos taisyklės nustatytos 2021 m. balandžio 28 d. Europos Parlamento ir Tarybos reglamente (ES) 2021/691 dėl Europos prisitaikymo prie globalizacijos padarinių fondo atleistiems darbuotojams (EGF), kuriuo panaikinamas Reglamentas (ES) Nr. 1309/2013
                  1
                (toliau – EGF reglamentas).

               2.2021 m. liepos 26 d. Ispanija pateikė paraišką „EGF/2021/004 ES/Aragón automotive“ dėl EGF finansinės paramos atleidus darbuotojus ekonomikos sektoriuje, kuris priskiriamas NACE 2 red. 29 skyriui (Variklinių transporto priemonių, priekabų ir puspriekabių gamyba), NUTS 2 lygmens Ispanijos Aragono regione (ES24).

               3.Įvertinusi šią paraišką Komisija, laikydamasi visų taikytinų EGF reglamento nuostatų, padarė išvadą, kad EGF finansinės paramos suteikimo sąlygos yra įvykdytos.

               PARAIŠKOS SANTRAUKA

                        EGF paraiška

                        „EGF/2021/004 ES/Aragón automotive“

                        Valstybė narė

                        Ispanija

                        Susijęs (-ę) regionas (-ai) (NUTS
                           2
                         2 lygmuo)

                        Aragonas (ES24)

                        Paraiškos pateikimo data

                        2021 m. liepos 26 d.

                        Paraiškos gavimo patvirtinimo data

                        2021 m. rugpjūčio 4 d.

                        Prašymo pateikti papildomos informacijos data

                        2021 m. rugpjūčio 9 d.

                        Papildomos informacijos pateikimo terminas

                        2021 m. rugpjūčio 30 d.

                        Vertinimo atlikimo terminas

                        2021 m. lapkričio 10 d.

                        Intervencijos kriterijus

                        EGF reglamento 4 straipsnio 2 dalies b punktas

                        Susijusių įmonių skaičius

                        50

                        Ekonominės veiklos sektorius (-iai)

                        (NACE 2 red. skyrius)
                           3

                        29 skyrius (Variklinių transporto priemonių, priekabų ir puspriekabių gamyba)

                        Ataskaitinis laikotarpis (šešių mėnesių)

                        2020 m. lapkričio 1 d. – 2021 m. gegužės 1 d.

                        Atleistų darbuotojų skaičius ataskaitiniu laikotarpiu (a)

                        592

                        Atleistų darbuotojų skaičius prieš ataskaitinį laikotarpį arba po jo (b)

                        460

                        Bendras atleistų darbuotojų skaičius (a + b)

                        1 052

                        Bendras reikalavimus atitinkančių paramos gavėjų skaičius

                        1 052

                        Bendras tikslinių paramos gavėjų skaičius

                        320

                        Prie individualių poreikių pritaikytoms paslaugoms skirtas biudžetas (EUR)

                        1 600 280

                        EGF paramai įgyvendinti skirtas biudžetas
                           4
                         (EUR)

                        0 052 500

                        Visa suma (EUR)

                        1 652 780

                        EGF parama (EUR) (85 %)

                        1 404 863

               PARAIŠKOS VERTINIMAS

               Procedūra

               4.Ispanija paraišką „EGF/2021/004 ES/Aragón automotive“ pateikė 2021 m. liepos 26 d., t. y. per 12 savaičių nuo tos dienos, kai buvo įvykdyti EGF reglamento 4 straipsnyje nustatyti intervencijos kriterijai
                  5
               . Komisija 2021 m. rugpjūčio 4 d. patvirtino gavusi paraišką ir 2021 m. rugpjūčio 9 d. paprašė, kad Ispanija pateiktų papildomos informacijos. Tokia papildoma informacija buvo pateikta per 15 darbo dienų nuo prašymo gavimo. 50 darbo dienų terminas, iki kurio gavusi tinkamai užpildytą paraišką Komisija turėtų baigti paraiškos atitikties EGF finansinės paramos suteikimo sąlygoms vertinimą, baigiasi 2021 m. lapkričio 10 d.

               Paraiškos atitiktis reikalavimams

               Susijusios įmonės ir paramos gavėjai

               5.Paraiška susijusi su 592 atleistais darbuotojais, kurių veikla nutrūko ekonomikos sektoriuje, priskiriamame NACE 2 red. 29 skyriui (Variklinių transporto priemonių, priekabų ir puspriekabių gamyba) NUTS 2 lygmens Aragono regione (ES24).

                        Įmonės ir atleistų darbuotojų skaičius per ataskaitinį laikotarpį

                        „Adieconti S.L.“

                        11

                        „Lear Corporation Asientos S.L.“

                        26

                        „Adient Automotive S.L.“

                        4

                        „Lecitrailer Post Venta Zaragoza S.L.“

                        1

                        „Adient Seating Spain S.L.“

                        7

                        „Lecitrailer S.A.“

                        1

                        „Af Aftermarket Iberica S.L.“

                        1

                        „Magna Automotive Spain S.A.U.“

                        2

                        „Android Industries Zaragoza S.L.“

                        13

                        „Mahle Behr Spain S.A.“

                        1

                        „Arcelormital Tailored Blanks Zaragoza S.L.“

                        1

                        „Majorel Sp Solutions S.A.U“

                        2

                        „Carrocerías Moncayo S.L.“

                        1

                        „Mann-Hummel Iberica S.A.“

                        63

                        „Carrocerías Vicam S.L.“

                        1

                        „Modulos Ribera Alta S.L.U.“

                        1

                        „Carrocerías Vicente Salomon Sanz S.L.“

                        2

                        „Opel España S.L.U.“

                        181

                        „Casting Ros S.A.“

                        1

                        „Proma Hispania S.A.Ad“

                        5

                        „Celulosa Fabril S.A.“

                        1

                        „Remolques Jalon S.L.“

                        1

                        „Cooper Estándar Automotive España Slu“

                        11

                        „Rhenus Automotive Systems Zaragoza“

                        2

                        „Copo Aragón S.L.U.“

                        1

                        „Rigual S.A.“

                        2

                        „Copo Zaragoza S.A.“

                        11

                        „Ronal Iberica S.A. Unipersonal“

                        4

                        „Dana Automoción S.A.“

                        11

                        „Schmitz Cargobull Iberica S.A.“

                        1

                        „Faurecia Automotive España S.A.“

                        1

                        „Seguridad De Servicio Movil S.L.“

                        18

                        „Faurecia Sistemas de Escape“

                        2

                        „Talleres Emilio Montañes S.A.“

                        1

                        „Flexngate Aragón S.L.“

                        3

                        „Ti Group Automotive Systems S.A.“

                        61

                        „Gestamp Aragón S.A.“

                        4

                        „Traf Automotions S.L.“

                        2

                        „Gestamp Manufacturing Autochasis S.L.“

                        2

                        „Tristone Flowtech Spain S.A.“

                        1

                        „Icer Brakes S.A.“

                        2

                        „Union Tecnológica del Automóvil S.L.“

                        3

                        „Ilunion Servicios Industriales Aragón S.L.“

                        11

                        „Valeo Térmico S.A.“

                        75

                        „Ilunion Servicios Industriales S.L.“

                        1

                        „Zanini Epila S.L.“

                        11

                        „Insonorizantes Pelzer S.A.“

                        7

                        „ZF-Aftermarket Ibérica SL.“

                        1

                        „Kdk-Dongkook Automotive Spain S.A.“

                        15

                        „Zfoam España SL“

                        1

                        Iš viso įmonių: 50

                        Iš viso atleistų darbuotojų:

                        592

                        Iš viso savarankiškai dirbančių asmenų, kurių veikla nutrūko:

                        0

                        Iš viso reikalavimus atitinkančių darbuotojų ir savarankiškai dirbančių asmenų:

                        592

               Intervencijos kriterijai

               6.Ispanija pateikė paraišką laikydamasi EGF reglamento 4 straipsnio 2 dalies b punkte nustatytų intervencijos kriterijų. Šiame straipsnyje reikalaujama, kad per šešių mėnesių ataskaitinį laikotarpį įmonėse, kurios veikia tame pačiame NACE 2 red. skyriaus ekonomikos sektoriuje ir yra viename valstybės narės NUTS 2 lygmens regione arba dviejuose gretimuose NUTS 2 lygmens regionuose, būtų sustabdoma ne mažiau kaip 200 atleistų darbuotojų veikla. NACE 2 red. 29 skyriaus (Variklinių transporto priemonių, priekabų ir puspriekabių gamyba) ekonomikos sektoriuje NUTS 2 lygmens Aragono regione (ES24) buvo atleisti 592 darbuotojai.

               7.Šios paraiškos ataskaitinis šešių mėnesių laikotarpis yra nuo 2020 m. lapkričio 1 d. iki 2021 m. gegužės 1 d.

               Atleistų darbuotojų ir veiklą nutraukusių asmenų skaičiaus apskaičiavimas

               8.Ataskaitiniu laikotarpiu visų atleistų darbuotojų, kurių veikla nutrūko, skaičius apskaičiuotas nuo tos dienos, kai buvo de facto nutrauktos arba baigė galioti darbo sutartys.

               Reikalavimus atitinkantys paramos gavėjai

               9.Be jau nurodytų darbuotojų, prie reikalavimus atitinkančių paramos gavėjų priskiriama ir 460 atleistų darbuotojų, kurių veikla nutrūko prieš šešių mėnesių trukmės ataskaitinį laikotarpį arba po jo. Visų šių darbuotojų veikla nutrūko per šešis mėnesius iki ataskaitinio laikotarpio pradžios, t. y. 2020 m. lapkričio 1 d., ir (arba) laikotarpiu nuo ataskaitinio laikotarpio pabaigos iki šio pasiūlymo priėmimo dienos. Galima nustatyti aiškų priežastinį ryšį su įvykiu, dėl kurio ataskaitiniu laikotarpiu buvo nutraukta atleistų darbuotojų veikla..

               10.Todėl bendras reikalavimus atitinkančių paramos gavėjų skaičius yra 1 052.

               Įvykių, dėl kurių asmenys atleisti iš darbo ir nutraukė veiklą, aprašymas

               11.Įvykiai, dėl kurių šie darbuotojai buvo atleisti iš darbo, yra COVID-19 pandemijos poveikis Ispanijos automobilių pramonės sektoriui ir puslaidininkių trūkumas.

               12.2020 m. antrąjį ketvirtį Ispanijoje nustačius griežtas izoliavimo priemones buvo apribota neesminė ekonominė veikla ir paslaugos, todėl buvo laikinai sustabdyta automobilių pardavėjų komercinė veikla ir automobilių gamyba.

               13.Organizacijų „Confemetal“
                  6
                ir „Anfac“
                  7
                duomenimis, pandemija padarė didelį poveikį Ispanijos automobilių pramonės sektoriuje veiklą vykdančių įmonių veiklai ir apyvartai, todėl 2020 m., palyginti su 2019 m., sumažėjo pardavimo mastas (32,3 proc.)
                  8
               , gamyba (18,9 proc.) ir apyvarta (11,3 proc.). Tai turėjo neigiamų pasekmių užimtumui ir įmonių likvidumui (mokėjimo įsipareigojimų vykdymui, galimybėms gauti kreditą ir kt.)
                  9
               .

               14.2020 m. sumažėjo visų rūšių transporto priemonių gamyba.

                        2019

                        2020

                        Pokytis 2019–2020 m.
                           (%)

                        Lengvieji automobiliai ir visureigiai

                        2 248 291

                        1 800 664

                        -19,9

                        Lengvosios komercinės transporto priemonės

                        524 504

                        430 616

                        -17,9

                        Pramoninės transporto priemonės

                        49 837

                        36 905

                        -26,9

               Šaltinis – organizacija „Anfac“
                  10

               15.2021 m. sausio–birželio mėn. transporto priemonių gamyba Ispanijoje (1,2 mln. vienetų) vis dar buvo 21,6 proc. mažesnė negu jų gamyba tuo pačiu 2019 m. laikotarpiu. Gamyba 2021 m. birželio mėn. (172 696 vienetų) buvo 33,8 proc. mažesnė negu 2019 m. birželio mėn. ir 18,1 proc. mažesnė negu 2020 m. birželio mėn.
                  11

               16.Pasak organizacijos „Anfac“, dėl puslaidininkių trūkumo visame pasaulyje automobilių gamybos sektoriuje kyla papildoma įtampa ir gerokai mažėja automobilių gamybos mastas. 2021 m. pradžioje buvo prognozuojama, kad dėl lustų krizės automobilių pramonės sektoriaus nuostoliai sieks apytiksliai 60 mlrd. EUR. Patikslinus prognozes, šis skaičius padidintas iki daugiau kaip 90 mlrd. EUR
                  12
               . Numatoma, kad ši problema šiame sektoriuje neišnyks ir 2022 m. pirmąjį pusmetį
                  13
               .

               17.Dėl izoliavimo ir puslaidininkių trūkumo automobilių gamyba Ispanijoje turėjo būti nutraukta arba sulėtinta
                  14
               , todėl automobilių gamintojai ėmė taikyti sutrumpinto darbo laiko tvarką arba laikinai stabdyti veiklą, o dėl to vėliau buvo prarastos darbo vietos
                  15
               .

               Pokyčiams ir restruktūrizavimui numatyti skirtos ES kokybės sistemos taikymas

               18.Savo paraiškoje Ispanija aprašė, kaip buvo atsižvelgta į Pokyčiams ir restruktūrizavimui numatyti skirtoje ES kokybės sistemoje pateiktas rekomendacijas. Ispanijos valdžios institucijos patvirtino, kad buvo imtasi veiksmų, kuriais siekiama geriau numatyti ir valdyti restruktūrizavimo procesus, ir atitinkamų priemonių.

               19.Ispanija pabrėžia, kad viešosios įstaigos stebi restruktūrizavimo procesus ir tvarko su kolektyviniu atleidimu iš darbo susijusius prašymus, nors ir neturi kompetencijos juos patenkinti ir (arba) atmesti. Vis dėlto šios įstaigos, bendradarbiaudamos su vietos įstaigomis ar bendromis viešojo ir privačiojo sektorių įstaigomis (darbuotojų perskirstymo agentūromis), gali kurti programas, kuriomis skatinama kurti darbo vietas.

               20.Artėjant atleidimui iš darbo, socialiniai partneriai, įmonės ir darbuotojų atstovai pagal nacionalinės teisės aktus dalyvauja derybose, kuriomis siekiama susitarti dėl atleidimo iš darbo ir perdarbinimo planų. Rengti tokius planus yra įmonės, kurioje vienu metu iš darbo atleidžiama 50 ar daugiau darbuotojų, teisinė pareiga. Perdarbinimo planuose numatoma, kaip darbuotojams bus teikiama pagalba ieškant darbo ir profesinio orientavimo bei mokymo paslaugos. Šie planai įgyvendinami šešis mėnesius. Tiems iš darbo atleistiems darbuotojams, kurie neturi teisės pasinaudoti perdarbinimo planais, Aragono valstybinė užimtumo tarnyba (INAEM) teikia darbuotojų perskirstymo paslaugas.

               21.Įgyvendindama regioninę užimtumo strategiją, INAEM vykdo įvairias mokymo programas, pavyzdžiui, programą „Detecta“
                  16
                (jos metu mokymas derinamas su darbu), rengia dirbančių darbuotojų mokymus
                  17
                ir organizuoja mokymą CTA centre
                  18
                (CTA – tai INAEM pažangių technologijų centras, kuriame rengiami su IRT ir audiovizualinėmis technologijomis susiję mokymai).

               22.Kalbant apie veiklą, kurios jau imtasi siekiant padėti iš darbo atleistiems darbuotojams, Ispanija pranešė, kad INAEM tokiems darbuotojams sudaro sąlygas naudotis jos teikiamomis bendrosiomis paslaugomis (parama ieškant darbo, profesinio orientavimo ir mokymo paslaugomis, daugiausia susijusiomis su profesinės kvalifikacijos pažymėjimų gavimu).

               Numatomas darbuotojų atleidimo poveikis vietos, regiono ar šalies ekonomikai ir užimtumui

               23.Aragone automobilių pramonės sektoriuje dirba 2,42 proc. visų darbuotojų ir sukuriama apie 6 proc. šio regiono BVP
                  19
               .

               24.Aragono statistikos instituto (IAEST) duomenimis, 2021 m. vasario–birželio mėn. registruotų darbo ieškančių asmenų skaičius Aragone sumažėjo 11 proc. – nuo 85 158 iki 75 578 darbo ieškančių asmenų
                  20
               . Vis dėlto registruotas nedarbas vis dar yra 26 proc. didesnis už prieš pandemiją buvusį lygį (2019 m. birželio mėn. darbo ieškojo 60 000 asmenų)
                  21
               .

               25.2021 m. birželio mėn. regiono nedarbo lygis siekė 10,7 proc.
                  22
               , t. y. buvo 3,6 procentinio punkto didesnis už ES vidurkį (7,1 proc.)
                  23
               .

               26.Iš visų darbo ieškančių asmenų Aragone 60 proc. yra moterys (jeigu kalbėtume tik apie ilgalaikių bedarbių grupę, šis procentinis dydis padidėtų iki 65 proc.). Be to, 52 proc. registruotų darbo ieškančių asmenų yra ilgalaikiai bedarbiai (nedirbantys ilgiau kaip 12 mėnesių), o iš jų 49 proc. asmenų yra vyresni kaip 50 metų
                  24
               .

               27.Kadangi 40 proc. tikslinių paramos gavėjų priklauso 54 metų ir vyresnių asmenų amžiaus grupei, o trečdalis iš darbo atleistų darbuotojų yra moterys, šie atleidimai iš darbo darys itin didelį poveikį šių dviejų kategorijų darbuotojams, kurių padėtis regioninėje darbo rinkoje jau ir taip yra nepalanki. Regioninės valdžios institucijos teigia, kad atleistiems darbuotojams bus reikalinga papildoma ir tikslinė parama, kad būtų galima didinti jų galimybes susirasti naują darbą.

               Tiksliniai paramos gavėjai ir siūlomos priemonės

               Tiksliniai paramos gavėjai

               28.Apskaičiuota, kad priemonėmis pasinaudos 320 atleistų darbuotojų. Šių darbuotojų pasiskirstymas pagal lytį, amžiaus grupę ir išsilavinimo lygį yra toks:

                        Kategorija

                        Numatomų paramos
                           gavėjų skaičius

                        Lytis

                        Vyrai

                        211

                        (65,9 %)

                        Moterys

                        109

                        (34,1 %)

                        Nebinarinio lytiškumo asmenys

                        0

                        (0,00 %)

                        Amžiaus grupė

                        Jaunesni negu 30 metų asmenys

                        31

                        (9,7 %)

                        30–54 metų asmenys

                        162

                        (50,6 %)

                        Vyresni kaip 54 metų asmenys

                        127

                        (39,7 %)

                        Išsilavinimo lygis

                        Pagrindinis ar žemesnis išsilavinimas
                           25

                        111

                        (34,7 %)

                        Vidurinis
                           26
                         arba aukštesnis nei vidurinis išsilavinimas
                           27

                        151

                        (47,2 %)

                        Tretinis išsilavinimas
                           28

                        58

                        (18,1 %)

               Siūlomos priemonės

               29.Prie individualių poreikių pritaikytos paslaugos, kurios bus teikiamos atleistiems darbuotojams, apima toliau nurodytas priemones.

               –Bendro pobūdžio informaciniai ir įžanginiai susitikimai. Informacinis susitikimas yra pirmoji visiems tiksliniams paramos gavėjams siūloma priemonė, apimanti bendro pobūdžio informaciją apie siūlomą profesinį orientavimą, mokymo programas ir paskatas. Individualių informacinių susitikimų metu, be kita ko, sudaromas dalyvio profilis ir jam paskiriamas patarėjas, padėsiantis darbuotojui visą tą laiką, kol jis grįš į darbo rinką.

               –Profesinis orientavimas vyks kolektyvinių ir individualių susitikimų metu. Darbuotojams, norintiems tapti savarankiškai dirbančiais asmenimis, bus rengiamos mokymo sesijos, kurios gali apimti tokius dalykus kaip veiklos planavimas, galimybių studijų atlikimas, verslo planų rengimas, pagalba nustatant finansavimo galimybes ir kt.

               –Intensyvi pagalba ieškant darbo. Du kartus per savaitę rengiamų susitikimų metu darbuotojams bus teikiama informacija apie darbo paieškos metodus ir įdarbinimo procesus. Ši priemonė taip pat apima aktyvią galimybių įsidarbinti vietos ir regiono lygmenimis paiešką ir darbo pagal įgūdžius parinkimą.

               –Mokymas. Bus organizuojamas: 1) horizontalusis mokymas, pavyzdžiui, socialinių emocinių ir skaitmeninių įgūdžių ugdymo kursai; 2) profesinis mokymas perkvalifikavimo tikslais, skirtas tiems, kurie nusprendžia profesinės karjeros nebetęsti automobilių pramonės sektoriuje ir ją nukreipti į kitas sritis, pavyzdžiui, į logistiką, suvirinimą, ketvirtosios pramonės revoliucijos priemones gamybos aplinkoje (automatizuotų vairuojamų transporto priemonių (angl. AGV), papildytosios ir virtualiosios realybės bei bendradarbiaujančių robotų
                  29
                pagrindinius elementus, problemas ir įgyvendinimo procesą gamybos srityje) arba sistemą „Lean Six Sigma“ (projektų valdymas); 3) profesinis mokymas kvalifikacijos kėlimo tikslais siekiant patenkinti automobilių pramonės sektoriaus įgūdžių poreikius, pavyzdžiui, susijusius su rizikos prevencija dirbant su HEV akumuliatoriais
                  30
               , kibernetinio saugumo automatizavimu ir grėsmių nustatymu, automobilių kokybės vidaus auditu arba AIAG
                  31
                pagrindinėmis priemonėmis, kurios yra būtinos Automobilių pramonės sektoriaus kokybės valdymo sistemai įgyvendinti, įskaitant Pažangaus gaminių kokybės planavimo ir kontrolės planą (angl. APQP), Gamybos dalių patvirtinimo procesą (angl. PAPP), Gedimų rūšių ir padarinių analizę (angl. FMEA), Statistinę procesų kontrolę (angl. SPC), Matavimo sistemų analizę (angl. MSA) ir kt.

               –Paskatos. 1) Dalyvavimo paskatos. Darbuotojams, kurie įgyvendins visas į jų sutartą grįžimo į užimtumo sistemą planą įtrauktas priemones, bus išmokėta vienkartinė 500 EUR dydžio išmoka (priežiūros pareigų turintiems dalyviams – 700 EUR išmoka). 2) Perdarbinimo paskatos. Į užimtumo sistemą grįžusiems ir bent trijų mėnesių trukmės darbo sutartį sudariusiems paramos gavėjams bus skirta vienkartinė 300 EUR dydžio išmoka. Šiomis paskatomis siekiama skatinti greitai sugrįžti į užimtumo sistemą, taip pat paskatinti vyresnio amžiaus darbuotojus likti darbo rinkoje. 3) Su kelionėmis susijusių išlaidų padengimas. Paramos gavėjams gali būti kompensuojamos viešojo transporto išlaidos arba skiriama 0,19 EUR/km kompensacija, jeigu jie dalyvaudami įgyvendinamose priemonėse važinėja asmeniniu automobiliu.

               30.Priemones buvo planuojama įgyvendinti taip, kad jos atitiktų Ispanijos žiedinės ekonomikos strategiją
                  32
               . Horizontalusis skaitmeninių įgūdžių ugdymas kartu su tam tikrais numatytais kvalifikacijos kėlimo ir (arba) perkvalifikavimo kursais atitinka EGF reglamento 7 straipsnio 2 dalyje nustatytą reikalavimą skleisti skaitmeninės pramonės amžiuje ir efektyvaus išteklių naudojimo ekonomikos sistemoje reikalingus įgūdžius.

               31.Čia aprašytas siūlomas suderintas prie individualių poreikių pritaikytų paslaugų paketas yra aktyvios darbo rinkos priemonės, priskiriamos prie EGF reglamento 7 straipsnyje nustatytų reikalavimus atitinkančių priemonių. Siūlomomis paslaugomis nepakeičiamos pasyvios socialinės apsaugos priemonės.

               32.Ispanija pateikė reikiamos informacijos apie priemones, kurios atitinkamai įmonei yra privalomos pagal nacionalinės teisės aktus arba kolektyvines sutartis. Patvirtinta, kad EGF finansinė parama nepakeis tokių priemonių.

               Biudžeto sąmata

               33.Numatomos bendros išlaidos yra 1 652 780 EUR, iš kurių prie individualių poreikių pritaikytoms paslaugoms skiriama 1 600 280 EUR, o parengiamajai, valdymo, informavimo ir viešinimo, kontrolės ir ataskaitų teikimo veiklai – 52 500 EUR.

               34.Bendra iš EGF prašomos finansinės paramos suma yra 1 404 863 EUR (85 proc. visų išlaidų).

               35.Nacionalinio išankstinio finansavimo ir bendro finansavimo lėšas skiria Aragono valstybinė užimtumo tarnyba (INAEM).

                        Priemonės

                        Numatomas dalyvių skaičius

                        Numatomos išlaidos vienam dalyviui
                        (EUR)
                           33

                        Numatomos visos išlaidos

                        (EUR)
                           34

                        Prie individualių poreikių pritaikytos paslaugos (priemonės pagal EGF reglamento 7 straipsnio 2 dalies a punktą)

                        Bendro pobūdžio informaciniai ir įžanginiai susitikimai
                           (sensibilización y acogida)

                        320

                        374

                        119 680

                        Profesinis orientavimas
                           (orientación profesional)

                        320

                        800

                        256 000

                        Intensyvi pagalba ieškant darbo
                           (intermediación laboral y búsqueda de empleo)

                        320

                        1 100

                        352 000

                        Mokymas
                           (formación)

                        260

                        1 954

                        508 000

                        Tarpinė suma (a)

                        Prie individualių poreikių pritaikytų paslaugų paketo procentinė dalis

                        –

                        1 235 680

                        (77,22 %)

                        Išmokos ir paskatos (priemonės pagal EGF reglamento 7 straipsnio 2 dalies b punktą)

                        Paskatos
                           (incentivo a la participación, a la búsqueda de empleo, y contribución a los gastos de desplazamiento)

                        310

                        1 176
                           35

                        364 600

                        Tarpinė suma (b)

                        Prie individualių poreikių pritaikytų paslaugų paketo procentinė dalis

                        –

                        364 600

                        (22,78 %)

                        Veikla pagal EGF reglamento 7 straipsnio 5 dalį

                        1. Parengiamoji veikla

                        –

                        6 000

                        2. Valdymas

                        –

                        2 500

                        3. Informavimas ir viešinimas

                        –

                        2 000

                        4. Kontrolė ir ataskaitų teikimas

                        –

                        42 000

                        Tarpinė suma (c)

                        Bendrų išlaidų procentinė dalis

                        –

                        52 500

                        (3,18 %)

                        Visos išlaidos (a + b + c)

                        –

                        1 652 780

                        EGF parama (85 proc. visų išlaidų)

                        –

                        1 404 863

               36.Lentelėje nurodytoms priemonėms, kaip ir priemonėms pagal EGF reglamento 7 straipsnio 2 dalies b punktą, skirtos išlaidos neviršija 35 proc. bendrų išlaidų, skirtų suderintam prie individualių poreikių pritaikytų paslaugų paketui. Ispanija patvirtino, kad šios priemonės taikomos su sąlyga, kad tiksliniai paramos gavėjai patys aktyviai dalyvaus darbo paieškos ar mokymosi veikloje.

               Išlaidų tinkamumo finansuoti laikotarpis

               37.Prie individualių poreikių pritaikytas paslaugas tiksliniams paramos gavėjams Ispanija pradės teikti 2021 m. spalio 15 d. Todėl priemonėms skirtos išlaidos bus laikomos tinkamomis finansuoti EGF finansinės paramos lėšomis nuo 2021 m. spalio 15 d. iki tada, kai sueis 24 mėnesiai nuo Finansavimo sprendimo įsigaliojimo dienos.

               38.Pirmąsias administracines išlaidas, susijusias su EGF paramos įgyvendinimu, Ispanija patyrė 2021 m. spalio 1 d. Todėl išlaidos parengiamajai, valdymo, informavimo ir viešinimo, kontrolės ir ataskaitų teikimo veiklai laikomos tinkamomis finansuoti EGF finansinės paramos lėšomis nuo 2021 m. spalio 1 d. iki tada, kai sueis 31 mėnuo nuo Finansavimo sprendimo įsigaliojimo dienos.

               Papildomumas su veiksmais, finansuojamais nacionalinių ar Sąjungos fondų lėšomis

               39.Ispanija patvirtino, kad pirmiau nurodytoms priemonėms, kurioms skiriama EGF finansinė parama, nebus skiriama finansinė parama pagal kitas Europos Sąjungos finansines priemones.

               40.Suderintu prie individualių poreikių pritaikytų paslaugų paketu papildomi kitų nacionalinių ar ES fondų lėšomis finansuojami veiksmai, pavyzdžiui, valstybinės regioninės užimtumo tarnybos siūlomos bendrosios perdarbinimo paslaugos arba perdarbinimo planai.

               Konsultacijos su tiksliniais paramos gavėjais ar jų atstovais arba socialiniais partneriais, taip pat vietos ir regionų valdžios institucijomis

               41.Ispanija nurodė, kad suderintas prie individualių poreikių pritaikytų paslaugų paketas parengtas konsultuojantis su socialiniais partneriais (UGT
                  36
               , CCOO
                  37
               , CEPYME
                  38
                ir CEOE
                  39
               ). Paraiška politiniu lygmeniu buvo aptarta socialinio dialogo susitikimuose, surengtuose 2020 m. gruodžio 3 d. ir 2021 m. liepos 16 d. 2021 m. birželio 26 d. buvo surengtas techninis susitikimas. Kaip ir ankstesniais paramos iš EGF Aragono regionui atvejais
                  40
               , įgyvendinant paketo priemones taip pat bus įtraukti socialiniai partneriai. INAEM siekė išsiaiškinti Aragono regiono automobilių pramonės sektoriaus klasterio (CAAR) nuomonę dėl paklausių įgūdžių ir tinkamiausio mokymo, kad būtų galima palengvinti atleistų darbuotojų grįžimą į automobilių pramonės sektorių.

               Valdymo ir kontrolės sistemos

               42.Paraiškoje pateiktas valdymo ir kontrolės sistemos aprašas, kuriame nurodyta susijusių įstaigų atsakomybė. Ispanija pranešė Komisijai, kad finansinę paramą valdys ir kontroliuos tos pačios institucijos, kurios valdo ir kontroliuoja „Europos socialinio fondo +“ Ispanijai teikiamą paramą. INAEM bus vadovaujančiosios institucijos tarpininkė.

               Susijusios valstybės narės prisiimti įsipareigojimai

               43.Ispanija suteikė visas būtinas garantijas, kad:

               –suteikiant galimybę naudotis siūlomomis priemonėmis ir jas įgyvendinant bus laikomasi vienodo požiūrio ir nediskriminavimo principų;

               –buvo laikomasi nacionalinės ir ES teisės aktuose nustatytų su kolektyviniu atleidimu iš darbo susijusių reikalavimų;

               –darbuotojus atleidusios įmonės, kurios tęsia veiklą po atleidimo, įvykdys teisinius įsipareigojimus ir atitinkamai pasirūpins savo darbuotojais;

               –bus išvengta dvigubo finansavimo,

               –EGF finansinė parama atitiks Sąjungos taikomas procedūrines ir materialines valstybės pagalbos taisykles.

               POVEIKIS BIUDŽETUI

               Biudžeto pasiūlymas

               44.EGF didžiausia metinė suma neviršija 186 mln. EUR (2018 m. kainomis), kaip nustatyta 2020 m. gruodžio 17 d. Tarybos reglamento (ES, Euratomas) Nr. 2020/2093, kuriuo nustatoma 2021–2027 m. daugiametė finansinė programa
                  41
               , 8 straipsnyje.

               45.Išnagrinėjusi paraišką pagal taikytinas EGF reglamento 13 straipsnio 1 ir 2 dalių sąlygas ir atsižvelgusi į tikslinių paramos gavėjų skaičių, siūlomas priemones ir numatomas išlaidas, Komisija siūlo mobilizuoti iš EGF 1 404 863 EUR sumą, atitinkančią 85 proc. siūlomų priemonių bendrų išlaidų, kad būtų suteikta finansinė parama pagal pateiktą paraišką.

               46.Siūlomą sprendimą mobilizuoti EGF lėšas bendrai priims Europos Parlamentas ir Taryba, kaip nustatyta 2020 m. gruodžio 16 d. Europos Parlamento, Europos Sąjungos Tarybos ir Europos Komisijos tarpinstitucinio susitarimo dėl biudžetinės drausmės, bendradarbiavimo biudžeto klausimais ir patikimo finansų valdymo, taip pat dėl naujų nuosavų išteklių, įskaitant veiksmų gaires dėl naujų nuosavų išteklių nustatymo
                  42
               , 9 punkte.

               Susiję teisės aktai

               47.Komisija, pateikdama šį pasiūlymą dėl sprendimo mobilizuoti EGF lėšas, Europos Parlamentui ir Tarybai taip pat pateiks pasiūlymą pervesti 1 404 863 EUR sumą į atitinkamą biudžeto eilutę.

               48.Priimdama šį pasiūlymą dėl sprendimo mobilizuoti EGF lėšas, Komisija priėmė sprendimą dėl finansinės paramos, kuris yra finansavimo sprendimas, kaip apibrėžta Finansinio reglamento
                  43
                110 straipsnyje. Šis finansavimo sprendimas įsigalios tą dieną, kai Komisijai bus pranešta, kad Europos Parlamentas ir Taryba patvirtino biudžeto lėšų perkėlimą.

               2021/0356 (BUD)

               Pasiūlymas

               EUROPOS PARLAMENTO IR TARYBOS SPRENDIMAS

               dėl Europos prisitaikymo prie globalizacijos padarinių fondo atleistiems darbuotojams lėšų mobilizavimo pagal Ispanijos paraišką „EGF/2021/004 ES / Aragón automotive“

               EUROPOS PARLAMENTAS IR EUROPOS SĄJUNGOS TARYBA,

               atsižvelgdami į Sutartį dėl Europos Sąjungos veikimo,

               atsižvelgdami į 2021 m. balandžio 28 d. Europos Parlamento ir Tarybos reglamentą (ES) 2021/691 dėl Europos prisitaikymo prie globalizacijos padarinių fondo atleistiems darbuotojams (EGF), kuriuo panaikinamas Reglamentas (ES) Nr. 1309/2013
                  44
               , ypač į jo 15 straipsnio 1 dalį,

               atsižvelgdami į 2020 m. gruodžio 16 d. Europos Parlamento, Europos Sąjungos Tarybos ir Europos Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo, taip pat dėl naujų nuosavų išteklių, įskaitant veiksmų gaires dėl naujų nuosavų išteklių nustatymo
                  45
               , ypač į jo 9 punktą,

               atsižvelgdami į Europos Komisijos pasiūlymą,

               kadangi:

               (1)Europos prisitaikymo prie globalizacijos padarinių fondo atleistiems darbuotojams (EGF) tikslas – rodyti solidarumą ir skatinti deramą ir tvarų užimtumą Sąjungoje, teikiant paramą atleistiems darbuotojams ir savarankiškai dirbantiems asmenims, kurių veikla nutrūko didelio masto restruktūrizavimo atveju, ir padedant jiems kuo greičiau grįžti prie deramo ir tvaraus užimtumo;

               (2)EGF didžiausia metinė suma negali viršyti 186 mln. EUR (2018 m. kainomis), kaip nustatyta Tarybos reglamento (ES, Euratomas) 2020/2093
                  46
                8 straipsnyje;

               (3)2021 m. liepos 26 d. Ispanija pateikė paraišką mobilizuoti EGF lėšas dėl atleistų darbuotojų ekonomikos sektoriuje, kuris priskiriamas Europos bendrijos statistinio ekonominės veiklos rūšių klasifikatoriaus (NACE)
                  47
                2 red. 29 skyriui (Variklinių transporto priemonių, priekabų ir puspriekabių gamyba) Teritorinių statistinių vienetų nomenklatūros (NUTS)
                  48
                2 lygmens Ispanijos Aragono regione (ES24). Paraiška buvo papildyta papildoma informacija, pateikta pagal Reglamento (ES) 2021/691 8 straipsnio 5 dalį. Ta paraiška atitinka EGF finansinės paramos skyrimo sąlygas, kaip nustatyta Reglamento (ES) 2021/691 13 straipsnyje;

               (4)todėl finansinei paramai pagal Ispanijos pateiktą paraišką suteikti iš EGF turėtų būti mobilizuota 1 404 863 EUR suma;

               (5)siekiant kuo greičiau mobilizuoti EGF lėšas, šis sprendimas turėtų būti taikomas nuo jo priėmimo dienos,

               PRIĖMĖ ŠĮ SPRENDIMĄ:

               1 straipsnis

               2021 finansinių metų Sąjungos bendrajame biudžete Europos prisitaikymo prie globalizacijos padarinių fondo atleistiems darbuotojams lėšos mobilizuojamos siekiant skirti 1 404 863 EUR įsipareigojimų ir mokėjimų asignavimų sumą.

               2 straipsnis

               Šis sprendimas įsigalioja jo paskelbimo Europos Sąjungos oficialiajame leidinyje dieną. Jis taikomas nuo [priėmimo data]
                  49*.

               Priimta Briuselyje

                  Europos Parlamento vardu
                        Tarybos vardu

                  Pirmininkas
                        Pirmininkas

                     (1)

                        OL L 153, 2021 5 3, p. 48.

                     (2)

                        2019 m. rugpjūčio 8 d. Komisijos deleguotasis reglamentas (ES) 2019/1755, kuriuo iš dalies keičiami Europos Parlamento ir Tarybos reglamento (EB) Nr. 1059/2003 dėl bendro teritorinių statistinių vienetų klasifikatoriaus (NUTS) nustatymo priedai, OL L 270, 2019 10 24, p. 1–56.

                     (3)

                        OL L 393, 2006 12 30, p. 1.

                     (4)

                        Pagal Reglamento (ES) 2021/691 7 straipsnio penktą pastraipą.

                     (5)

                        Vadovaujantis Reglamento (ES) 2021/691 8 straipsnio 2 dalimi 12 savaičių terminas buvo sustabdytas nuo 2021 m. balandžio 30 d. iki 2021 m. gegužės 3 d.

                     (6)

                        „Confemetal“ yra Ispanijos metalo verslo organizacijų konfederacija, kuriai priklauso apie 220 000 įmonių ir daugiau kaip pusantro milijono darbuotojų.

                     (7)

                        „Anfac“ yra Ispanijos automobilių gamintojų asociacija.

                     (8)

                  https://anfac.com/wp-content/uploads/2021/07/Informe-Anual-ANFAC-2020.pdf
                  .

                     (9)

                        Organizacijos „Confemetal“ informacinis biuletenis „Metal en cifras“,
                  Nr. 199
                  , 2021 m. liepos mėn.

                     (10)

                  https://anfac.com/wp-content/uploads/2021/07/Informe-Anual-ANFAC-2020.pdf
                  .

                     (11)

                  https://cincodias.elpais.com/cincodias/2021/07/22/companias/1626961844_041144.html
                  .

                     (12)

                  https://www.consultancy.eu/news/6273/global-chip-shortage-costs-automotive-sector-90-billion
                  .

                     (13)

                        Ibid.

                     (14)

                        Tokių gamintojų kaip „Ford“, „Mercedes-Benz“, „Renault“, „Seat“, „Stellantis Group“ ir „Volkswagen“.

                     (15)

                  https://www.silicon.es/la-falta-de-chips-paraliza-la-industria-automovilistica-espanola-2440494
                  .

                     (16)

                  https://inaem.aragon.es/sites/default/files/recursos/detecta_ettes_21.pdf
                  .

                     (17)

                  https://inaem.aragon.es/cursos-formacion
                  .

                     (18)

                  https://inaem.aragon.es/buscador-de-cursos-cta
                  .

                     (19)

                  https://caaragon.com/
                  .

                     (20)

                  http://www.aragon.es/iaest
                   (registruotas nedarbas 2021 m. birželio mėn.).

                     (21)

                  https://www.facebook.com/GobAragon/posts/6537004519658572
                  .

                     (22)

                  https://datosmacro.expansion.com/paro-epa/espana-comunidades-autonomas/aragon
                  .

                     (23)

                  https://ec.europa.eu/eurostat/statistics-explained/index.php?title=Unemployment_statistics
                  .

                     (24)

                  http://www.aragon.es/iaest
                   (registruotas nedarbas 2021 m. birželio mėn.).

                     (25)

                        ISCED 0–2 lygmenys.

                     (26)

                        ISCED 3 lygmuo.

                     (27)

                        ISCED 4 lygmuo.

                     (28)

                        ISCED 5–8 lygmenys.

                     (29)

                        Bendradarbiaujantys robotai (kobotai) yra universalios automatizavimo platformos, kuriomis galima naudotis daugybei įvairių užduočių – pradedant šlifavimu ir poliravimu ir baigiant mašinų priežiūra, kraujo tyrimais ar maisto pakavimu – atlikti.

                     (30)

                        Hibridinių elektrinių transporto priemonių akumuliatoriai.

                     (31)

                        Automobilių pramonės sektoriaus veiksmų grupė (angl. AIAG) yra ne pelno organizacija, kurioje automobilių pramonės sektoriaus įmonės bendradarbiauja siekdamos mažinti tiekimo grandinės išlaidas ir sudėtingumą. Šiai grupei priklauso tokie pasauliniai pirminės įrangos gamintojai kaip „General Motors“ (GM), „Boeing“, „Toyota“, „Tesla“, „Honda“, „Polaris“, „Volkswagen“, „Caterpillar“, „Nissan“, „Stellantis“ ir kt., taip pat daugelis jų dalių tiekėjų, įskaitant tokias įmones kaip „Adient“, „ZF Friedrichshafen AG“ (ZF), „Aptive“, „Bosch“, „Tenneco“, „Continental“, „Magna“, „Lear“, „Dana“ ir „Freudenberg“.

                     (32)

                  https://www.miteco.gob.es/es/calidad-y-evaluacion-ambiental/temas/economia-circular/estrategia/
                  .

                     (33)

                        Kad būtų išvengta dešimtųjų dalių, numatytos išlaidos vienam darbuotojui buvo suapvalintos. Tačiau suapvalinimas neturi įtakos bendrai kiekvienos priemonės išlaidų sumai, kuri išlieka tokia, kokia nurodyta Ispanijos pateiktoje paraiškoje.

                     (34)

                        Bendros sumos nesutampa, nes yra suapvalintos.

                     (35)

                        Su šia priemone susijusios išlaidos vienam dalyviui pateikiamos tik parodomaisiais tikslais. Faktinės išlaidos vienam dalyviui priklausys nuo kiekvieno darbuotojo individualios padėties ir nuo to, kokiu lygiu jis atitiks reikalavimus pasinaudoti įvairių rūšių paskatomis.

                     (36)

                  http://www.ugt.es
                  .

                     (37)

                  https://www.ccoo.es
                  .

                     (38)

                  https://www.cepyme.es
                  .

                     (39)

                  https://www.ceoe.es
                  .

                     (40)

                        „EGF/2008/004 ES Castilla y León and Aragón automotive“ (COM(2009) 150); „EGF/2010/016 ES Aragón retail“ (COM(2010) 615); „EGF/2011/017 ES Aragón construction“ (COM(2012) 290) ir „EGF/2014/003 ES Aragón food and beverage services“ (COM(2014) 456).

                     (41)

                        OL L 433, 2020 12 22, p. I/11.

                     (42)

                        OL L 433, 2020 12 22, p. I/29.

                     (43)

                        2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012, OL L 193, 2018 7 30, p. 1.

                     (44)

                        OL L 153, 2021 5 3, p. 48.

                     (45)

                        OL L 433, 2020 12 22, p. I/29.

                     (46)

                        2020 m. gruodžio 17 d. Tarybos reglamentas (ES, Euratomas) 2020/2093, kuriuo nustatoma 2021–2027 m. daugiametė finansinė programa (OL L 433, 2020 12 22, p. I/11).

                     (47)

                        2006 m. gruodžio 20 d. Europos Parlamento ir Tarybos reglamentas (EB) Nr. 1893/2006, nustatantis statistinį ekonominės veiklos rūšių klasifikatorių NACE 2 red. ir iš dalies keičiantis Tarybos reglamentą (EEB) Nr. 3037/90 bei tam tikrus EB reglamentus dėl konkrečių statistikos sričių (OL L 393, 2006 12 30, p. 1).

                     (48)

                        2019 m. rugpjūčio 8 d. Komisijos deleguotasis reglamentas (ES) 2019/1755, kuriuo iš dalies keičiami Europos Parlamento ir Tarybos reglamento (EB) Nr. 1059/2003 dėl bendro teritorinių statistinių vienetų klasifikatoriaus (NUTS) nustatymo priedai, OL L 270, 2019 10 24, p. 1–56.

                     (49)
                  *
                        Datą įrašo Parlamentas prieš paskelbiant OL.


               EUROPOS KOMISIJA
            Briuselis, 2021 10 28
            COM(2021) 686 final
            2021/0358(NLE)

            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi AKR ir ES ambasadorių komitete, dėl 2019 m. gruodžio 17 d. AKR ir ES ambasadorių komiteto sprendimo Nr. 3/2019 priimti pereinamojo laikotarpio priemones pagal AKR ir ES partnerystės susitarimo 95 straipsnio 4 dalį pakeitimo

               AIŠKINAMASIS MEMORANDUMAS

               1. Pasiūlymo dalykas

               Šiame Komisijos sprendime pateikiamas pasiūlymas dėl Tarybos sprendimo dėl pozicijos, kurios Sąjungos vardu turi būti laikomasi AKR ir ES ambasadorių komitete, dėl Sprendimo Nr. 3/2019 dėl pereinamojo laikotarpio priemonių pagal 2000 m. birželio 23 d. Kotonu pasirašyto ES ir Afrikos, Karibų ir Ramiojo vandenyno (AKR) valstybių grupės partnerystės susitarimo
                  1
                (toliau – Kotonu partnerystės susitarimas arba KPS) 95 straipsnio 4 dalį
                  2
                (toliau – sprendimas dėl pereinamųjų priemonių) pakeitimo. Pastarasis sprendimas pirmą kartą iš dalies pakeistas 2020 m. gruodžio 4 d. Ambasadorių komiteto sprendimu Nr. 2/2020
                  3
               , kuriuo Kotonu partnerystės susitarimo taikymas pratęsiamas iki 2021 m. lapkričio 30 d. Komisija siūlo dar pratęsti visų Kotonu partnerystės susitarimo nuostatų taikymą iki 2022 m. birželio 30 d. arba kol įsigalios naujas Sąjungos ir AKR valstybių partnerystės susitarimas ar jis bus pradėtas laikinai taikyti, pasirenkant ankstesniąją datą.

               2.Pasiūlymo aplinkybės

               2.1.Kotonu partnerystės susitarimas

               Nuo 2000 m. Kotonu partnerystės susitarimas yra ES santykių su 79 AKR šalimis pagrindas. Susitarimas sudarytas 20 metų laikotarpiui nuo 2000 m. kovo 1 d. iki 2020 m. vasario 29 d. 2005 m. ir 2010 m. jis persvarstytas.

               2019 m. gruodžio 17 d. Kotonu partnerystės susitarimo nuostatų taikymas pratęstas AKR ir ES ambasadorių komiteto sprendimu Nr. 3/2019 iki 2020 m. gruodžio 31 d. arba naujo Sąjungos ir AKR valstybių partnerystės susitarimo įsigaliojimo datos, pasirenkant ankstesniąją datą. Pastarasis sprendimas pirmą kartą iš dalies pakeistas 2020 m. gruodžio 4 d. AKR ir ES ambasadorių komiteto sprendimu Nr. 2/2020
                  4
               , kuriuo Kotonu partnerystės susitarimo taikymas pratęsiamas iki 2021 m. lapkričio 30 d.

               Derybos dėl naujo AKR ir ES partnerystės susitarimo pradėtos 2018 m. rugsėjo mėn. 2021 m. balandžio 15 d. vyriausieji derybininkai parafavo naujo Sąjungos ir Afrikos, Karibų ir Ramiojo vandenyno valstybių organizacijos (AKRVO) narių partnerystės susitarimo tekstą. Vėliau Komisija savo pasiūlymą nusiuntė Tarybai pasirašyti. Tačiau derybos buvo atnaujintos ir šiuo metu vyksta dėl susitarimo teisinio pobūdžio. Akivaizdu, kad derybose nebus sudarytas naujas susitarimas, kurį būtų galima pradėti taikyti iki dabartinės Kotonu partnerystės susitarimo taikymo pabaigos, t. y. 2021 m. lapkričio 30 d. Tai galėtų lemti teisinį vakuumą ES ir AKR santykių srityje.

               2.2.AKR ir ES ministrų taryba

                  AKR ir ES ministrų taryba yra susitarimu (KPS 15 straipsniu) įsteigta ministrų lygmens institucija. Ją sudaro Europos Sąjungos Tarybos ir Europos Komisijos nariai ir kiekvienos AKR valstybės vyriausybės narys. Ministrų taryba, be kita ko, priima KPS įgyvendinti ir vykdyti reikalingus sprendimus. Ministrų taryba sprendimus priima bendru Šalių susitarimu. Tam, kad sprendimai galiotų, i) turi dalyvauti pusė Europos Sąjungos Tarybos narių (t. y. 14 ES valstybių narių ministrų), ii) vienas Komisijos narys ir iii) du trečdaliai narių, atstovaujančių AKR valstybių vyriausybėms (t. y. 55 skirtingų AKR valstybių vyriausybių nariai).

               2.3.Pereinamojo laikotarpio priemonės

               KPS 95 straipsnio 4 dalies antroje pastraipoje nurodyta: „Ministrų taryba patvirtina pereinamojo laikotarpio priemones, kurių gali prireikti iki naujo susitarimo įsigaliojimo.“ Pagal KPS 95 straipsnio 4 dalies antrą pastraipą pereinamojo laikotarpio priemonės gali būti taikomos, siekiant pratęsti viso KPS arba jo dalių taikymą iki naujojo susitarimo (laikino taikymo ar įsigaliojimo) taikymo dienos. Kadangi naujasis susitarimas nebus pradėtas taikyti iki galiojančios teisinės sistemos galiojimo pabaigos, siekiant išlaikyti teisinį, politinį ir institucinį tęstinumą su AKR valstybėmis, būtina pratęsti priimtų pereinamojo laikotarpio priemonių taikymą, kad būtų toliau taikomas dabartinis susitarimas.

               2.4.AKR ir ES ambasadorių komiteto priimtinas pereinamojo laikotarpio priemonių pakeitimas

                  Pagal KPS 95 straipsnio 4 dalį sprendimą dėl pereinamojo laikotarpio priemonių turi priimti AKR ir ES ministrų taryba. Tačiau pagal KPS 15 straipsnio 4 dalį Ministrų taryba gali perduoti įgaliojimus Ambasadorių komitetui. Šiuo tikslu 2019 m. gegužės 23 d. Ministrų taryba perdavė Ambasadorių komitetui įgaliojimus priimti sprendimą dėl pereinamojo laikotarpio priemonių
                     5
                  . Pagal KPS 16 straipsnio 2 dalį Ambasadorių komitetas gali priimti arba iš dalies keisti Šalims privalomus sprendimus neviršydamas Ministrų tarybos jam suteiktų įgaliojimų.

                  Pagal Ambasadorių komiteto darbo tvarkos taisyklių
                     6
                   1 straipsnį jis posėdžiauja reguliariai, visų pirma tam, kad parengtų Ministrų Tarybos posėdžius, ir kai tik tai yra būtina vienos iš Šalių prašymu. Atsižvelgiant į šią galimybę veikti lanksčiai, Ambasadorių komitetas gali užtikrinti, kad sprendimas dėl pereinamojo laikotarpio priemonių būtų iš dalies pakeistas laiku ir ne vėliau kaip 2021 m. lapkričio mėn. viduryje.

                  Todėl viename savo posėdžių AKR ir ES ambasadorių komitetas turi priimti iš dalies pakeistą sprendimą dėl pereinamojo laikotarpio priemonių (toliau – numatomas aktas). Numatomo akto tikslas – dar pratęsti viso Kotonu partnerystės susitarimo taikymą iki 2022 m. birželio 30 d. arba kol įsigalios ar bus pradėtas laikinai taikyti naujasis Sąjungos ir AKR valstybių partnerystės susitarimas, pasirenkant ankstesnę datą.

               3.Pozicija, kurios turi būti laikomasi Sąjungos vardu

                  Komisija siūlo iš dalies pakeisti dabartinį sprendimą dėl KPS pereinamojo laikotarpio priemonių siekiant pratęsti Kotonu partnerystės susitarimo taikymą iki 2022 m. birželio 30 d., nebent iki tos datos įsigalios arba bus pradėtas laikinai taikyti naujas susitarimas.

                  Atsižvelgiant į tai, kas išdėstyta pirmiau, AKR ir ES ambasadorių komiteto sesijoje turi būti priimta siūloma Sąjungos pozicija.

               4.Teisinis pagrindas

               4.4.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  7
               .

               4.1.2.Taikymas aptariamuoju atveju

               Pagal 2000 m. birželio 23 d. Kotonu pasirašyto AKR ir ES partnerystės susitarimo 95 straipsnio 4 dalies antrą pastraipą pereinamojo laikotarpio priemonės gali būti taikomos siekiant pratęsti viso KPS arba jo dalių taikymą iki naujojo susitarimo (laikino taikymo ar įsigaliojimo, ratifikavus visoms Šalims) taikymo dienos. Pažymėtina, kad „Ministrų taryba patvirtina pereinamojo laikotarpio priemones, kurių gali prireikti iki naujo susitarimo įsigaliojimo“.

               Todėl aišku, kad aktas, kurį AKR ir ES ambasadorių kabineto prašoma priimti, yra teisinę galią turintis aktas. Vadovaujantis susitarimo 15 ir 16 straipsniais, Ambasadorių komiteto numatomas sprendimas bus privalomas pagal tarptautinę teisę.

               Ambasadorių komitetas yra pagal Kotonu partnerystės susitarimo 16 straipsnį įsteigtas organas.

               Europos Sąjunga kartu su valstybėmis narėmis yra pasirašiusi Kotonu partnerystės susitarimą, todėl Ambasadorių komiteto numatomas sprendimas jai bus privalomas.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Numatomo akto pagrindinis tikslas ir turinys susiję su viso KPS veikimu, visų pirma jo taikymo pratęsimu po numatytos galiojimo laikotarpio pabaigos datos. Todėl Tarybos sprendimo materialinis teisinis pagrindas turi būti nustatomas į Kotonu partnerystės susitarimą atsižvelgiant kaip į visumą
                  8
               .

               KPS buvo sudarytas kaip asociacijos susitarimas, taigi buvo grindžiamas Europos bendrijos steigimo sutarties 310 straipsniu, atitinkančiu SESV 217 straipsnį. Todėl siūlomo sprendimo materialinis teisinis pagrindas yra SESV 217 straipsnis.

               4.3. Išvada

               Numatomo akto pagrindinis tikslas ir turinys susiję su viso KPS veikimu, visų pirma jo taikymo pratęsimu po numatytos galiojimo laikotarpio pabaigos datos. Todėl Tarybos sprendimo materialinis teisinis pagrindas turi būti nustatomas į Kotonu partnerystės susitarimą atsižvelgiant kaip į visumą
                  9
               .

               KPS buvo sudarytas kaip asociacijos susitarimas, taigi buvo grindžiamas Europos bendrijos steigimo sutarties 310 straipsniu, atitinkančiu SESV 217 straipsnį. Todėl siūlomo sprendimo materialinis teisinis pagrindas yra SESV 217 straipsnis.

               2021/0358 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi AKR ir ES ambasadorių komitete, dėl 2019 m. gruodžio 17 d. AKR ir ES ambasadorių komiteto sprendimo Nr. 3/2019 priimti pereinamojo laikotarpio priemones pagal AKR ir ES partnerystės susitarimo 95 straipsnio 4 dalį pakeitimo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 217 straipsnį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)2000 m. birželio 23 d. Kotonu pasirašytas Partnerystės susitarimas tarp Afrikos, Karibų jūros bei Ramiojo vandenyno grupės valstybių (toliau – AKR) ir Europos Sąjungos bei jos valstybių narių (toliau – AKR ir ES partnerystės susitarimas)
                  10
               . AKR ir ES partnerystės susitarimas įsigaliojo 2003 m. balandžio 1 d. ir jis turi būti taikomas iki 2021 m. lapkričio 30 d. pagal 2019 m. gruodžio 17 d. AKR ir ES ambasadorių komiteto sprendimą Nr. 3/2019 priimti pereinamojo laikotarpio priemones pagal AKR ir ES partnerystės susitarimo 95 straipsnio 4 dalį (toliau – sprendimas dėl pereinamojo laikotarpio priemonių)
                  11
                su pakeitimais, padarytais 2020 m. gruodžio 4 d. AKR ir ES ambasadorių komiteto sprendimu Nr. 2/2020 iš dalies pakeisti AKR ir ES ambasadorių komiteto sprendimą Nr. 3/2019 priimti pereinamojo laikotarpio priemones pagal AKR ir ES partnerystės susitarimo 95 straipsnio 4 dalį;

               (2)pagal AKR ir ES partnerystės susitarimo 95 straipsnio 4 dalies pirmą pastraipą derybos dėl naujojo AKR ir ES partnerystės susitarimo pradėtos 2018 m. rugsėjo mėn. Naujasis susitarimas nebus parengtas taikyti iki dabartinio AKR ir ES partnerystės susitarimo galiojimo laikotarpio pabaigos. Todėl laikoma, kad būtina iš dalies pakeisti Sprendimą Nr. 3/2019 dėl pereinamojo laikotarpio priemonių, kad būtų dar pratęstas dabartinio AKR ir ES partnerystės susitarimo nuostatų taikymas;

               (3)AKR ir ES partnerystės susitarimo 95 straipsnio 4 dalies antroje pastraipoje nustatyta, kad Ministrų taryba priima pereinamojo laikotarpio priemones, kurių gali prireikti iki naujojo susitarimo įsigaliojimo;

               (4)pagal Kotonu partnerystės susitarimo 15 straipsnio 4 dalį 2019 m. gegužės 23 d. AKR ir ES ministrų taryba įgaliojimus priimti pereinamojo laikotarpio priemones perdavė AKR ir ES ambasadorių komitetui. AKR ir ES ambasadorių komitetas turi surengti eilinį posėdį, kuriame pagal AKR ir ES partnerystės susitarimo 95 straipsnio 4 dalį jis priims sprendimą iš dalies pakeisti pereinamojo laikotarpio priemones;

               (5)tikslinga nustatyti poziciją, kurios Sąjungos vardu turi būti laikomasi AKR ir ES ambasadorių komitete, nes numatomas aktas Sąjungai bus privalomas;

               (6)AKR ir ES partnerystės susitarimo nuostatos bus toliau taikomos siekiant išlaikyti Sąjungos bei jos valstybių narių ir AKR valstybių santykių tęstinumą. Todėl iš dalies pakeistos pereinamojo laikotarpio priemonės nėra skirtos AKR ir ES partnerystės susitarimui iš dalies pakeisti, kaip numatyta jo 95 straipsnio 3 dalyje,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi AKR ir ES ambasadorių komitete pagal AKR ir ES partnerystės susitarimo 95 straipsnio 4 dalį, yra iš dalies pakeisti Sprendimą Nr. 3/2019 dėl pereinamojo laikotarpio priemonių pratęsiant AKR ir ES partnerystės susitarimo visų nuostatų taikymą iki 2022 m. birželio 30 d. arba kol įsigalios naujas Sąjungos ir AKR valstybių partnerystės susitarimas ar jis bus pradėtas laikinai taikyti, pasirenkant ankstesnę datą.

               2 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        2002 m. gruodžio 19 d. Tarybos sprendimas dėl 2000 m. birželio 23 d. Kotonu pasirašyto Afrikos, Karibų jūros ir Ramiojo vandenyno valstybių grupės ir Europos bendrijos bei jos valstybių narių partnerystės susitarimo sudarymo (OL L 65, 2003 3 8, p. 27).

                     (2)

                        2019 m. gruodžio 17 d. AKR ir ES ambasadorių komiteto Sprendimas Nr. 3/2019 priimti pereinamojo laikotarpio priemones pagal AKR ir ES partnerystės susitarimo 95 straipsnio 4 dalį [2020/2].

                     (3)

                        2020 m. gruodžio 4 d. AKR ir ES ambasadorių komiteto sprendimas Nr. 2/2020 iš dalies pakeisti AKR ir ES ambasadorių komiteto sprendimą Nr. 3/2019 priimti pereinamojo laikotarpio priemones pagal AKR ir ES partnerystės susitarimo 95 straipsnio 4 dalį.

                     (4)

                        2020 m. gruodžio 4 d. AKR ir ES ambasadorių komiteto sprendimas Nr. 2/2020 iš dalies pakeisti AKR ir ES ambasadorių komiteto sprendimą Nr. 3/2019 priimti pereinamojo laikotarpio priemones pagal AKR ir ES partnerystės susitarimo 95 straipsnio 4 dalį.

                     (5)

                        2019 m. gegužės 23 d. AKR ir ES ministrų tarybos sprendimas Nr. 1/2019 dėl įgaliojimų perdavimo AKR ir ES ambasadorių komitetui dėl sprendimo priimti pereinamojo laikotarpio priemones pagal AKR ir ES partnerystės susitarimo 95 straipsnio 4 dalį [2019/920] (OL L 146, 2019 6 5, p. 114).

                     (6)

                        2005 m. kovo 8 d. AKR ir ES ministrų tarybos sprendimas Nr. 3/2005 dėl AKR ir EB ambasadorių komiteto darbo tvarkos taisyklių priėmimo (OL L 95, 2005 4 14, p. 51).

                     (7)

                        2014 m. spalio 7 d. Teisingumo Teismo sprendimo byloje Vokietija prieš Tarybą, C-399/12, ECLI:EU:C:2014:2258, 61–64 punktai.

                     (8)

                        Visų pirma žr. sprendimo byloje Komisija prieš Tarybą (Kazachstanas), C-244/17 [ECLI:EU:C:2018:662], 40 punktą ir jame nurodytą teismų praktiką.

                     (9)

                        Visų pirma žr. sprendimo byloje Komisija prieš Tarybą (Kazachstanas), C-244/17 [ECLI:EU:C:2018:662], 40 punktą ir jame nurodytą teismų praktiką.

                     (10)

                        Susitarimas (OL L 317, 2000 12 15, p. 3) su pakeitimais, padarytais 2005 m. birželio 25 d. Liuksemburge pasirašytu susitarimu (OL L 209, 2005 8 11, p. 27) ir 2010 m. birželio 22 d. Uagadugu pasirašytu susitarimu (OL L 287, 2010 11 4, p. 3).

                     (11)

                        2019 m. gruodžio 17 d. AKR ir ES ambasadorių komiteto sprendimas Nr. 3/2019 priimti pereinamojo laikotarpio priemones pagal AKR ir ES partnerystės susitarimo 95 straipsnio 4 dalį [2020/2].